Nous Ancel de Salins, sire de Montferrant, Josse de Halulbin, Humbert de la Platière chevaliers et Henry de Donzi, tous consilliers de monss. le conte de Flandres, duc de Brabant, conte d’Artois, de Bourgoigne, palatins, sire de Salins, conte de Neuers, de Rethel et sire de Malines, et de par nostre d[ict] signeur commis sur la visetacion, gouuernement et ordonnance de ses terres et païs de Bourgoigne, de Champaigne et de Niuernois, faisons sauoir à touz que comme li escheuin et habitans de la ville d’Arbois se fussent doluz à nous de ce que aucuns clers et autres demourant en la dite ville refusoient et contredisoient à paier et contribuer au giet et taille qui a esté fait et imposé par les diz escheuins pour la fortificacion, emparement et seureté de la dite ville, nous oys sur ce plusieurs débas qui pour ce ont esté par deuant nous, auons ordené et ordonnons que de toutes tailles faites et qui se feront et getteront par les diz escheuins pour la cause dessus dite raisonnablement tous nobles d’ancienneté viuans noblement et qui sont tailliez de seruir nostre dit seigneur, seront franc et exempt, et tous autres tenans et aians possessions en la dite ville contribueront et paieront à la dite taille selon ce qu’il y seront imposé. Et se aucuns en y a refusans de ce faire, nous par ces présentes mandons au bailli dou contte de Bourgoigne ou à son lieutenant que à ce les contraigne par toutes les voies qu’il appartendra, sens faueur ne deport, en telle manière que deffaut ny ait et qu’il n’en conuiengne retourner à nostre dit signeur ou nous, ou uous mandons et commandons à lui estre obéi, en ce faisant. Donné à Salins le xvije jour de juing l’an mil ccc iiij xx et deux. Par mess. du conseil dessus diz. D’Esparnay.